《留别陆芳润张孟肤田仲耘王孟翼》
元代·王逢

枫叶殷红枳实肥，蘋风萧飒芰荷衣。自甘许汜求田去，不拟刘蕡下第归。

日落大荒猿夜哭，天含积水鹤云飞。诸君有待乘槎使，直犯星河织女机。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。